Grommende Tiere en reën Proteas se voorlandLungi Ngidi in aksie teen Bangladesj. Foto: Christiaan Kotze/AFP. Daar is ŉ groot moontlikheid – meer as 50% om die waarheid te sê – dat die Proteas se volgende Wêreldbeker-wedstryd teen Bangladesj in Sydney óók deur eendeweer in die wiele gery kan word. “Daar word weer reën vir môre voorspel. Ja-nee, dit lyk of geluk tans maar net nie aan ons kant is nie,” het Lungi Ngidi gesê. Die Suid-Afrikaners was Maandag goed op koers om Zimbabwe ŉ groot pak slae in Hobart te gee, maar reën het uiteindelik die laaste sê in die kragmeting gehad. Volgens die snelbouler het nóg reën en nóg sonskyn egter ŉ invloed op die Proteas se voorbereiding vir die toernooi – hulle wil steeds alles in die stryd werp om die oorblywende wedstryde te wen. “Die ouens het hul bes gedoen om die wa deur die drif teen Zimbabwe te trek. Ons het ŉ bietjie momentum aan ons kant opgebou en ons wil met dieselfde positiewe ingesteldheid in die oorblywende wedstryde speel.” Bangladesj ry egter tans op die kruin van die einste momentumgolf nadat hulle vandeesweek vir Nederland met nege paaltjies ore aangesit het – hul eerste sege in die Super 12-fase van ŉ T20-Wêreldbekertoernooi. Boonop het hulle die Proteas ook in ŉ onlangse eendagreeks getroef. “Dit is ŉ belangrike wedstryd vir al twee spanne, maar vir Suid-Afrika is dit ŉ kragmeting wat hulle doodeenvoudig net móét wen. Ons het reeds ŉ wedstryd gewen en die Proteas sal beslis onder druk wees; veral op ŉ baanblad wat ons draaiers kan bevoordeel,” het Shakib Al Hassan gesê. Die Tiere-kaptein verwag ook dat die Sydney-skare vierkant in sy span se hoek sal wees; daar is immers ŉ spul oudburgers wat nou in die Australiese stad woon. Maar volgens Ngidi sal die Suid-Afrikaners se snelbattery hul bes doen om die Bangladesji-kolwers op die agtervoet te plaas. Saam met Anrich Nortjé en Kagiso Rabada beskik die Proteas oor een van die voorste snelboulaanvalle op die internasionale verhoog. Daarbenewens het Quinton de Kock ook teen Zimbabwe gewys dat hy lus is om vinnige lopies te slaan. Hopelik bly die reën net vir 40 boulbeurte weg.